Športový piatok
Predminulý týždeň v piatok sa v Centre voľného času Úsmev v Turčianskych Tepliciach uskutočnila vytrvalostná športová súťaž. Deti absolvovali trať, na ktorej boli prekážky, bežecké úseky a okrem toho drepy. Najlepší čas zo všetkých súťažiacich dosiahla Alžbeta Pišková. Táto súťaž sa uskutoční každý piatok popoludní v tomto mesiaci. V spomínaný piatok využili deti aj nové minigolfové ihrisko v kúpeľnom parku, kde si prvý raz zahrali súťažne. Najviac sa darilo Michaele Zelezníkovej.
Šachové nádeje
4. novembra sa uskutočnilo okresné kolo šachového turnaja žiakov základných škôl. Okrem teplických žiakov sa na ňom zúčastnili deti zo Skleného, Turčeka a Hornej Štubne. Hralo sa švajčiarskym systémom na 9 kôl. V turnaji mladších žiakov zvíťazil Jakub Šarlina z Horných Rakoviec, na druhom mieste skončil Peter Talafús z Hornej Štubne a tretí Michal Knapčok zo Skleného. Rozhodcom súťaže bol miestny šachista Ondrej Bosík, ktorý sa šachovým nádejám v hornom Turci aktívne venuje.
Prázdniny so stolným tenisom
Na prelome októbra a novembra sa v Centre voľného času Úsmev odohral prázdninový turnaj detí v stolnom tenise. Deti súťažili v troch kategóriách systémom každý s každým.
V kategórii žiakov 4. a 5. ročníka zvíťazil Ladislav Ličko zo ZŠ na Školskej ulici. Zo starších žiakov (5. až 9. ročník) sa najviac darilo Michalovi Pukáčovi (ZŠ Školská) a súťaž stredoškolákov vyhral Tomáš Sobola zo Združenej strednej školy obchodu a služieb v Martine.
Bytovka je už pod strechou
Minulý týždeň sa uskutočnil ďalší kontrolný deň na stavenisku v Horných Rakovciach, kde firma J. Šimona z Martina buduje nájomné byty. Práce na výstavbe 14-bytovky pokračujú podľa stanoveného časového harmonogramu prác a firma dodržiava všetky termíny dohodnuté v zmluve s teplickou radnicou. Ako nás informoval vedúci technického oddelenia MsÚ v Turčianskych Tepliciach Alexander Chvojka, v týchto dňoch robotníci omietajú steny z vonkajšej i vnútornej strany, končia s elektroinštalačnými, vodinštalačnými a kurenárskymi prácami. Strecha na 14-bytovke je už hotová. V decembri a januári by mali finišovať terénne úpravy. Nájomníci sa pravdepodobne do 14-bytovky odsťahujú až na jar.